《拟九颂 其四 雁湖》
宋代·程公许

水平湖兮溶溶，雁鸣秋兮雍雍。气相求兮声相应，渺万里兮葭葺丛。

晴云淡兮天宇清，行不乱兮字纵横。伊美人兮心和平，韵埙篪兮锦绣文。

湖光澹兮酒温卮，鉴湖影兮烛须眉。纵百坡兮何聚散，如此水兮涅不缁。

彼弋人兮奚慕，何南北兮定处。袅袅兮秋风，潇潇兮夜雨。

飞鸣兮向阳，何心兮稻粱。望层空兮接羽，友鸿鹄兮高翔。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。